蔡襄
四贤一不肖诗·右余安道
南方之强君子居，卓然安首襟韵孤。
词科判等屡得隽，呀然鼓焰天地罏。
三年待诏处京邑，斗粟不足荣妻孥。
耳闻心虑朝家事，螭头比奏帝曰都。
校书计课当序进，丽赋集仙来显塗。
诰墨未乾寻已夺，不夺不为君子儒。
前日希文坐言事，手提敕教东南趋。
希文鲠亮素少与，失势谁复能相扶。
崭然安道生头角，气虹万丈横天衢。
臣靖胸中有屈语，举嗌不避萧斧诛。
使臣仲淹在庭列，日献陛下之嘉谟。
刺史荣官虽重寄，奈何一郡卷不舒。
言非由位固当罪，随漕扁舟尽室俱。
炎陬此去数千里，橐中狼籍惟蠹书。
高冠长佩丛阙下，千百其群诃尔愚。
吾知万世更万世，凛凛英风激懦夫。